**Cymeriadau’r Testament Newydd – Yr Eglwys Fore**

**42 – Paul yr Apostol**

**Gweddi**

Deuwn, Arglwydd, gan ddiolch am fywyd a thystiolaeth Paul. Boed i’n myfyrio heddiw weld dy gariad di ym mhob gweithred o’i eiddo ac i’th wirionedd di fod yn ei eiriau. Goleua ein llwybrau a’n meddyliau. Amen.

**Darlleniad**Actau 9:1–31

**Cyflwyniad**

Un o gymeriadau amlycaf y Testament Newydd (ar wahân i Iesu a’i gylch agosaf o ddisgyblion) oedd Saul o Darsus. Nid oedd yn un o’r deuddeg disgybl, ac ni welodd Iesu erioed yn y cnawd. Ganwyd ef yn Nharsus, a dyfalir i hynny fod tua’r un amser â geni Iesu. Tybir iddo farw drwy gael ei ddienyddio o gwmpas 64 OC. Derbyniodd hyfforddiant wrth draed Gamaliel, athro enwog yn Jerwsalem, a dysgodd y grefft o wneud pebyll yn Nharsus. Ymddiriedwyd iddo’r dasg o ddal y Cristnogion a’u dwyn i lys gan brif offeiriaid Iddewiaeth. Ef oedd un o elynion amlycaf y Cristnogion cynnar.

Serch hynny, dangosodd ei brofiad ar y ffordd i Ddamascus fod Iesu yn medru troi’r erlidiwr yn apostol. Newidiodd ei enw o fod yn Saul i fod yn Paul, a chyfeirir bedair gwaith at ei dröedigaeth yn y Testament Newydd; yn amlwg, roedd y profiad yma’n sylfaenol a chanolog i’w weinidogaeth. Teithiodd yn helaeth, gan wneud tair taith yn sefydlu eglwysi ac un, o dan oruchwyliaeth milwyr Rhufeinig, i Rufain. Pregethai am Iesu bob cyfle posibl, gan gynnwys ei gyfnod dan warchodaeth filwrol yn Rhufain. Ysgrifennai’n helaeth hefyd, a chynhwysir 13 o’i lythyron yn y Testament Newydd, er y bydd yr esbonwyr yn egluro bod darnau o lythyron eraill wedi eu gweu i mewn i’r enghreifftiau hyn. Mae’n debygol iddo lunio eraill hefyd a aeth ar goll. Heb os, roedd yn ddylanwad ar sefydlu’r Eglwys Fore, a bu ei gyfraniad fel diwinydd yn ddylanwadol ar yr Eglwys ar draws y canrifoedd. Bydd angen darllen ei lythyron yng nghyd-destun ei gyfnod, gan gofio’i hyfforddiant fel ysgolor Iddewig.

**Myfyrdod**

Dywedir bod Luc wedi ysgrifennu Llyfr yr Actau yn olrhain hanes yr Eglwys Fore er mwyn i ddisgyblion y ffydd wybod mwy am yr hanes cynnar. Hawlir hefyd ei fod yn dymuno dangos i’r darllenwyr fod cyfraniad Paul cymaint â chyfraniad Pedr. Cafodd Luc ddigon o amser yng nghwmni Paul ac adwaenai ef yn dda. Rhaid fod Paul yn arwr i Luc, ac i bersonoliaeth a phregethu’r apostol adael argraff fawr ar ‘y meddyg da’. \*Pwy sydd wedi gadael argraff annileadwy arnom ni, a’n cynorthwyo i gredu yn Iesu Grist a’i ddilyn yn llwyr?\*

Roedd Paul yn bregethwr o argyhoeddiad ac yn deall pobl yn dda. Roedd wedi dehongli’r Hen Destament yng ngoleuni Crist, ac er ei fod yn gweinidogaethu i’r cenhedloedd, mae ei ddelweddau a’i werthoedd Iddewig i’w gweld yn y ffordd y mae’n sôn am Iesu. Er mor gryf oedd y dylanwadau Iddewig arno, roedd dylanwad Iesu arno yn llawer mwy. Efallai iddo weld ehangder Teyrnas Dduw yn gliriach na’r un cymeriad arall yn yr Eglwys Fore. \*Pa mor eang y gwelwn ninnau ein byd a’i bobl, ac a oes ynom gonsýrn a chariad brawdol at y ddynoliaeth yn ei chyfanrwydd?\* \*A allwn ganu’r emyn sy’n sôn fod ‘pob mab i ti yn frawd i mi, O Dduw’, fel y gwnaeth Paul?\* Roedd yn gwbl ymroddedig i Grist, ac am sôn amdano wrth bawb. Roedd pob man yn bulpud iddo, a phob person yn debygol o fod yn un i’w ennill i Grist. \*A welwn ninnau’r rhai a gyfarfyddwn o ddydd i ddydd fel darpar gredinwyr?\* \*A fyddem yr un mor barod â Phaul i weld pobl o bob cefndir, hanes a haen gymdeithasol yn rhannu’r bara a’r gwin â ni, neu a fyddem yn anghyfforddus gyda rhywrai a fyddai’n amlwg yn wahanol i ni?\*

**Gweddi**

Arglwydd Iesu, diolch am y modd y gwnaethost ti droi’r Iddew a erlidiai bobl y ffydd i fod yn apostol. Gwared ni rhag unrhyw ragfarn, a bydded inni weld dy werthoedd di yn y sawl sy’n dod o gefndir gwahanol i ni. Maddau i ni am ein rhagfarnau hiliol a chymdeithasol. Boed i bob sgwrs ag eraill droi i sôn amdanat ac i bob gweithred gennym fod er dy ogoniant. Amen.

**Trafod ac ymateb**

* Ceir pum cwestiwn wedi eu harwyddo â \*\* yn y myfyrdod uchod. Beth am fynd drwyddyn nhw fesul un yng ngoleuni tystiolaeth yr Apostol Paul i Iesu Grist?
* A oes cyfle i chi fendithio rhywun o gefndir gwahanol i’ch un chi heddiw, a gwneud hynny fel arwydd o gariad Duw yng Nghrist tuag atynt?